Казка без канца
(казка)
*Васіль Вітка*

Выйшаў я на ганак

I ем абаранак.

Падбягае Янка:

— Дай абаранка.

А я кажу: — Не.

А ён — на мяне.

Грымнуў абаранак,

Разбіўся аб ганак,

Рассыпаўся ў крошкі,

Прыбеглі дзве кошкі

I адзін сабака.

Я з гора заплакаў,

Пайшоў тату жаліцца,

А тата пытаецца:

— Як і з-за чаго,

Хто першы — каго?

Стаў я свайму татку

Расказваць спачатку:

— Выйшаў я на ганак

I ем абаранак…

Тата кажа: — Хлопец,

Мне ўсё ясна — хопіць!